text: Familie står i håbløs situation efter manglende indboforsikring
  30 december 2013 kl. 19.08
  Lørdag aften brændte en families lejlighed ned. De har ingen indboforsikring, så nu står de i en håbløs situation.
  Khaled Shaban og hans familie bor lige nu ved Khaleds svigerfamilie. En brand i et boligkvarter ødelagde ni familiers hjem.
  I et af hjemmene boede Khaled Shaban med sin kone. De har mistet alle deres ejendele, og fordi de ikke har nogen indboforsikring er der ingen udsigt til, at de får dem erstattet.
  - Det er en meget hård situation, som påvirker os psykisk. Vi havde slet ikke ventet, at sådan noget kunne ske, siger Khaled Shaban til TV SYD.
  Khaled Shaban har boet i Danmark i et år, og han var slet ikke klar over, at man skulle have en indboforsikring. Han kunne godt tænke sig, at en indboforsikring var lovpligtig ligesom en ansvarsforsikring er, hvis man har en bil.
  